Diari Oficial de la Generalitat Valenciana


Sumari del DOGV 7057, del 01-07-2013 (2013/6914)

DECRET 86/2013, de 28 de juny, del Consell, pel qual es crea i regula la Comissió Interdepartamental per a la Reforma de les Administracions Públiques.
-------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/06/28/86/dof/vci/html**

### Dades del document

Número de DOGV
:   7057

Data del DOGV
:   01-07-2013

Secció del DOGV
:   I. DISPOSICIONS GENERALS

Número del document
:   2013/6914


Data del document
:   28-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * administració pública
    * legislació
    * reglament intern
    * organització administrativa
    * formalitat administrativa

DECRET 86/2013, de 28 de juny, del Consell, pel qual es crea i regula la Comissió Interdepartamental per a la Reforma de les Administracions Públiques.  
  
 [2013/6914]  
PREÀMBUL  
  
Els avanços tecnològics i la conveniència d'introduir més i millors ferramentes per a l'objectivitat i la transparència en el sector públic, units a la difícil situació econòmica en què la nostra societat està immersa, exigix que els poders públics persistisquen en un constant procés d'anàlisi i adaptació a les circumstàncies canviants, i no desistisquen en el seu interés de buscar fórmules adequades per a procurar la millor i més ràpida adaptació als canvis produïts.   
A fi de comptar amb una administració pública que oferisca una estructura organitzativa ajustada a les demandes ciutadanes en matèria de béns i servicis públics, i que siga absolutament rigorosa en la gestió dels recursos, es va crear, pel Decret 28/2012, de 3 de febrer, del Consell, la Comissió Interdepartamental per al seguiment i impuls de les polítiques de racionalització i austeritat en el gasto en l'àmbit de la Generalitat.  
Esta Comissió ha adoptat importantíssimes mesures d'índole diversa, que estan contribuint, ja en el moment present, a millorar de manera considerable la situació econòmica de l'Administració de la Generalitat i el seu sector públic.  
Però la conveniència de seguir molt de prop les reformes que en altres administracions públiques s'estan duent a terme quant a l'organització i el funcionament de les estructures administratives, com ara aquelles que es deriven de l'informe de la Comissió Interdepartamental per a la Reforma de les Administracions Públiques (CORA), o d'altres iniciatives públiques, fa aconsellable crear una comissió interdepartamental dedicada en exclusiva al seguiment de les actuacions que es porten a efecte en l'àmbit de l'Administració pública.  
La comissió interdepartamental que es crea a través d'este decret s'encarregarà del seguiment, de manera permanent i amb caràcter periòdic, de totes aquelles mesures i polítiques que s'adopten en matèria d'administració pública, del seu estudi i anàlisi, de la planificació estratègica de les mesures a adoptar per la Generalitat en el seu àmbit d'actuació i de la coordinació de la seua implantació, tant des del punt de vista normatiu com d'execució.  
Per això, d'acord amb els articles 25 i 28.c de la Llei del Consell, a proposta del conseller de Presidència i Agricultura, Pesca, Alimentació i Aigua, en virtut de les competències que té atribuïdes de coordinació i impuls de l'acció política del Consell, i amb la deliberació prèvia del Consell, en la reunió del dia 28 de juny de 2012,  
  
DECRETE  
  
Article 1. Objecte  
Este decret té com a objecte la creació de la Comissió Interdepartamental per a la Reforma de les Administracions Públiques, i la regulació de la seua composició, organització i funcions.  
  
Article 2. Adscripció de la comissió interdepartamental  
La Comissió Interdepartamental per a la Reforma de les Administracions Públiques queda adscrita a la conselleria amb competències en matèria de coordinació i impuls de l'acció política del Consell, amb les funcions, composició i règim de funcionament establits en este decret. La conselleria esmentada prestarà suport administratiu a la comissió.  
  
  
Article 3. Funcions de la comissió interdepartamental  
Correspon a esta comissió:  
1. Recopilar informació sobre els distints models d'administració pública.  
2. Estudiar i analitzar l'informe de la Comissió per a la Reforma de les Administracions Públiques, i proposar la incorporació, a l'Administració de la Generalitat, d'aquells apartats d'este que es consideren convenients.  
3. Estudiar mesures a adoptar en l'Administració de la Generalitat.  
  
4. Assumir la planificació estratègica de les actuacions en matèria d'administració pública.  
5. Coordinar tant l'elaboració de la normativa en matèria d'Administració pública com l'execució de les actuacions que s'acorden.  
  
6. Elaborar un informe final dels estudis que realitze, que serà remés a les Corts.  
7. Qualssevol altres competències i funcions de caràcter no resolutiu relacionades amb el seu àmbit d'actuació, o que li siguen atribuïdes per la normativa vigent, així com les que li encomane el Consell i les que li deleguen els òrgans amb competència en la matèria.  
  
Article 4. Composició de la comissió interdepartamental  
1. La Comissió Interdepartamental per a la Reforma de les Administracions Públiques estarà composta pels membres següents:  
a) Presidència: la persona titular de la conselleria competent en matèria de coordinació i impuls de l'acció política del Consell.  
b) Vicepresidència: la persona titular de la conselleria competent en matèria d'Administració pública.  
c) Vocals:  
1r. La persona titular de la direcció del Gabinet del President.  
2n. La persona titular de la secretaria autonòmica amb competència en matèria de coordinació i impuls de l'acció política del Consell.  
3r. La persona titular de la secretaria autonòmica competent en matèria de pressupostos.  
4t. La persona titular de la secretaria autonòmica amb competències en matèria de sector públic empresarial.  
5t. La persona titular de la secretaria autonòmica competent en matèria d'Administració pública.  
6t. Un alt càrrec de cada una de les conselleries que no es trobe representada per algun dels càrrecs arreplegats en els ordinals anteriors, designat per la persona titular de la respectiva conselleria.  
d) Secretaria: la persona titular de la subsecretaria de la conselleria competent en matèria de coordinació i impuls de l'acció política del Consell.  
2. Per a un major coneixement dels temes a tractar, a les reunions de la comissió interdepartamental podran assistir, prèvia convocatòria, les persones titulars d'altres òrgans superiors o directius, o personal funcionari, així com aquelles altres que, si és el cas, decidisca la comissió.   
  
Totes elles disposaran de veu però no de vot.  
3. La comissió interdepartamental podrà acordar la creació de subcomissions, que estaran compostes per les persones titulars dels òrgans superiors o directius que, si és el cas, s'establisquen, per personal de la Generalitat i, si és el cas, per personal del seu sector públic. Estes subcomissions seran dissoltes una vegada complits els objectius que hagen motivat la seua creació, llevat que les accions que se'ls assignen siguen considerades com a permanents.  
  
Article 5. Funcionament de la comissió interdepartamental  
1. La constitució, convocatòria, règim de les sessions i d'adopció d'acords i, en general, el funcionament d'esta comissió s'ajustarà al que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, referit als òrgans col·legiats.  
  
2. La comissió interdepartamental, sense perjuí del que disposa l'apartat anterior, podrà aprovar normes pròpies de funcionament intern per al millor exercici de les seues atribucions.  
3. La comissió es reunirà, almenys, una vegada al mes en sessió ordinària i, en sessió extraordinària, quan la importància dels assumptes a tractar ho requerisca, per convocatòria de la seua presidència, a iniciativa pròpia o a petició d'un terç dels seus membres.  
  
DISPOSICIÓ ADDICIONAL  
  
Única. Limitació del gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignats a les conselleries afectades, i en tot cas, haurà de ser atés amb els mitjans personals i materials de la conselleria competent en matèria de coordinació i impuls de l'acció política del Consell.  
  
  
DISPOSICIONS FINALS  
  
Primera. Desplegament  
La persona titular de la conselleria competent en matèria de coordinació i impuls de l'acció política del Consell queda facultada perquè dicte les disposicions necessàries per al compliment i desplegament d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 28 de juny de 2013  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI